DA Den Europæiske Unions Tidende CE 78/20

(2004/C 78 E/0021)

SKRIFTLIG FORESPØRGSEL E-0682/03

af María Sornosa Martínez (PSE) til Kommissionen

(7. marts 2003)

Om: Projekt om anlæg af reservoir i Rivas de Tereso (La Rioja, Spanien)

Det spanske landbrugsministerium har ifølge Boletín Oficial de la Rioja (13.10.1998) siden 1997 arbejdet med et projekt om anlæg af et reservoir til kunstvanding i Páganos i Languardia-distriktet. Hovedinitiativtager bag projektet er overrislingssammenslutningen for Rioja Alavesa og Sonsierra. I en sammenfattende rapport peges der på en alternativ placering, nemlig i Rivas de Tereso, som tilsyneladende anbefales ud fra betragtninger om, at Págano-løsningen ville kollidere med en formodet modstand blandt indbyggerne, en formodet fare for lokaliteten ved dæmningsbrud og større udgifter til ekspropriation af jordlodder. Reservoiret, som skal have en kapacitet på 2,8 hm og udstyres med en 38 m høj dæmning, vil medføre inddragelse af mindst 25 ha landbrugsjord (korn- og vinmarker).

Indbyggerne i San Vincente og Sonsierra har protesteret mod projektet under henvisning til følgende:

— Der er samme eller større modstand blandt indbyggerne, hvilket ikke er kommet til udtryk i rapporten

— Der er ikke foretaget en egentlig vurdering af jordlodderne, og disse udgifter udgør desuden en meget lille del af de samlede anlægsomkostninger, hvorfor de ikke bør indgå i vurderingen af, hvor et reservoir skal placeres, og der bør foretages en undersøgelse af de samlede anlægsudgifter ved hver af de alternative placeringer

— Den nære beliggenhed i forhold til lokaliteten (ca. 50 m) og manglen på vand i sommermånederne vil give indbyggerne alvorlige problemer, herunder lugtgener, insektplager og sundhedsrisici

— Det vil få alvorlige økonomiske og sociale virkninger for området på grund af inddragelsen af de ovenfor nævnte marker, som udgør en tiendedel af de samlede landbrugsarealer i Rivas

— Det vil få negative miljømæssige virkninger for miljøfølsomme afgrøder som vin, som ikke tidligere medtaget i miljøvurderingen, herunder tåge, temperaturændringer, jordskred, slamdannelse, udledninger mv.

Der er ikke taget hensyn til eksisterende alternativer, herunder anlæg af flere mindre reservoirer, som vil være mere hensigtsmæssige for den miljømæssige og økonomiske balance i området.

Kan Kommissionen garantere, at miljøvurderingen, navnlig hvad angår fase II, (vandingsreservoir) opfylder kravene i direktiv 85/337/EØF (1) med senere ændringer, herunder forpligtelsen til at undersøge mere miljøvenlige alternativer? Mener Kommissionen ikke, at der er sket en klar overtrædelse af bestemmelserne om offentlig adgang til miljøoplysninger?

Svar afgivet på Kommissionens vegne af Margot Wallström

(16. april 2003)

Dokumenterne, som det ærede medlem har forelagt i forbindelse med denne sag, inkluderer ikke en fuldstændig miljøvurdering til de spanske myndigheder. Det er derfor ikke muligt for Kommissionen at afgøre, hvorvidt miljøvurderingen blev udarbejdet i overensstemmelse med bestemmelserne i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, som ændret ved Rådets direktiv 97/11/EF af 3. marts 1997 (2).

Med hensyn til spørgsmålet om, hvorvidt der er sket en overtrædelse af bestemmelserne i Rådets direktiv 90/313/EØF af 7. juni 1990 om fri adgang til miljøoplysninger (3), ønsker Kommissionen at påpege, at dette direktiv forpligter de offentlige myndighder til at svare på anmodninger om adgang til miljøoplysninger. Ud over forpligtelsen til at give generelle oplysninger til offentligheden om miljøsituationen, forpligter dette direktiv ikke de offentlige myndigheder til aktivt at videregive miljøoplysninger. De oplysninger, som det ærede medlem har givet, siger ikke noget om, hvorvidt en anmodning om adgang til miljøoplysninger blev indgivet til de pågældende offentlige myndigheder, eller om der i så fald blev givet adgang. Da Kommissionen ikke råder over disse oplysninger, kan den ikke udtale sig om, hvorvidt bestemmelserne i dette direktiv er blevet overtrådt.

(1) EFT L 175 af 5.7.1985, s. 40.

(2) EFT L 73 af 14.3.1997.

(3) EFT L 158 af 23.6.1990.